
Til Barbara og Catrine

– takk for at dere var der da jeg trengte det som mest!

 

 

 

 

 

 

Nothing in the world can bother you

as much as your own mind, I tell you.

In fact, others seem to be bothering you,

but it is not others, it is your own mind.

 

Sri Sri Ravi Shankar


1

Mitt navn er Leo og jeg er født i løvens tegn. Innen astrologi sies det at løven er den stolte, sterke lederskikkelsen med stort konkurranseinstinkt og høye ambisjoner. Da jeg var yngre, maste moren min hele tiden om at jeg kunne bli hva jeg ville og lykkes med hva som helst hvis jeg bare tok meg sammen, og hvis jeg gjorde skolearbeidet skikkelig. Jeg må innrømme at jeg så vidt kom meg gjennom skolen, men utenom skoletiden var jeg desto mer energisk og oppfinnsom. Jeg var ikke mer enn sju–åtte år da jeg startet min første bedrift. Så snart været tillot det, plasserte jeg et bord ved veien og solgte ting jeg hadde tigget til meg hjemme, som saft og hjemmebakte kaker, til halve nabolaget og enkelte forbipasserende turister. Loppemarkedet ble etterfulgt av maiblomster, julehefter, nybakt brød, kokosboller, hjemmestøpte lys, direkteimporterte produkter fra Asia og senere leiligheter som jeg renoverte og solgte. Da jeg var rundt tjue år, hadde jeg tjent min første million. I dag eier og driver jeg et tjuetalls selskaper. Moren min hadde rett – alt er mulig hvis man jobber hardt og aldri gir opp. Dette er historien om min vei fra kakesalg ved eiendomsgrensen til suksessrike milliardavtaler.

Alt begynte med at jeg tømte fryseren …

Leo stønnet og la manussiden tilbake øverst i papirbunken. Så banalt og eplekjekt, som om livet hans hadde vært en dans på roser frem til suksessen. Det kunne ikke vært mer feil. Hadde han bedt om det, kunne han sikkert fått en hel stab med redaktører, ghostwritere og gud vet hva til å hjelpe. Ifølge Svante Brantzelius, administrerende direktør for Brantzelius forlagsgruppe, var boken, om det nå behaget ham å fullføre den, en garantert bestselger som ville bli trykket i titusenvis av eksemplarer. TV-intervjuer, store overskrifter i kveldspressen og oppslag over flere sider i landets største magasiner var selvsagt. Nei, mangel på oppmerksomhet ville ikke være et problem. Tvert imot. Akilleshælen var innholdet. Når memoarene hans først kom ut, ville han bli tvunget til å stå for alt sammen. Ting som endelig hadde gått i glemmeboken ville komme opp til overflaten igjen, og barna hans, ekskoner og andre som burde ha stått ham nær, ville bli sinte. Enda sintere enn de allerede var. Kanskje til og med saksøke ham. Igjen. Han tok opp tekstsiden på nytt, krøllet den sammen og siktet mot papirkurven på den andre siden av kontoret. Et perfekt treff midt i kurven. Han så på klokken. Kvart på åtte. En drøy time til Emanuel skulle kjøre ham til møtet i ledergruppen. Han burde hoppe i dusjen og få opp farten.

Han hadde akkurat reist seg da mobilen ringte. Agnes fra meglerkontoret i Åre. Leo satte seg ved skrivebordet igjen, så ut over den brokete forsamlingen av båter som lå fortøyd langs kaiene på Strandvägen, Djurgården og Skeppsholmen og svarte:

«God morgen. Har du fått tak i noe?» Dette kom til å ta en stund. Han lente seg tilbake mot ryggstøet, la den ledige hånden på magen og strammet musklene. De var hardere og mer veldefinerte enn på lenge. Slett ikke verst for en mann som nettopp hadde fylt seksti.

«Jeg tror det.» Hun kremtet, og i bakgrunnen hørte han hvordan hun bladde i papirene sine. «Et nylig renovert hus i gammeldags stil med storslått utsikt over en innsjø og innrammet av fjell. Beliggenheten er usjenert og rolig og fredelig som du ønsket. Fiske- og jaktrettigheter er også inkludert.»

«Det høres bra ut. Hvorfor skal det selges?»

«Et dødsfall i familien.»

«Det var trist å høre.» Leo tidde og så ut av vinduet. Et par måker kretset rundt hverandre, kanskje i kamp om en fanget fisk. «Hvordan er det med fasiliteter?»

«Alt du kan be om. Til og med en badstue og et utendørs basseng med utsikt over fjelltoppene.»

«Sender du over bilder og prospektet?»

«Så snart vi har lagt på. Men du kommer vel hit og ser før du bestemmer deg?» Det ble stille et øyeblikk, så fortsatte Agnes med dempet stemme: «Jeg kan bestille bord på et hyggelig sted. Begynnelsen av september er perfekt for fotturer her oppe, og alle restaurantene er fortsatt åpne.»

«Hvis jeg rekker det. Har litt dårlig tid akkurat nå.» Det var for så vidt sant, men besøkene i Åre hadde en tendens til å ende på soverommet til Agnes. Riktignok alltid hyggelig og uten krav. Agnes hadde vært skilt i flere år og hadde to barn som han aldri hadde truffet. Hun var ukomplisert og hyggelig å omgås, hadde god humor og et sjarmerende smil. Og så gjorde det selvsagt ingenting at hun hadde kurver på de riktige stedene. Hvis han skulle tilbringe mesteparten av høsten i de traktene, ville det likevel være smartest å ligge lavt.

«Kan du ordne med en stylist eller interiørarkitekt?»

«Selvsagt. Tenker du deg noe i stil med en engelsk jakthytte?»

«Jeg jakter ikke.»

«En luksuriøs ski lodge da?»

«Og det innebærer?»

Han visste akkurat hva hun mente, men stemmen hennes var myk og en anelse hes og herlig å lytte til. Kanskje det ikke ville være så dumt med en middag likevel? En livlig kveld med et par timers pause fra alt? Hun klarte alltid å få ham til å smile og slappe av, uansett hvor travelt han hadde det. Om hennes sprudlende humør kunne få ham opp av den bølgedalen han befant seg i, var derimot tvilsomt.

«Jeg ser for meg innredning med høy kosefaktor – det blir fint med et reinsdyrskinn og et par innbydende lenestoler ved peisen, og over dem henger vi opp et imponerende reinsdyrgevir. Hvis det trengs, fikser vi nytt trepanel på veggene. Det blir varme nyanser på puter og gardiner og kanskje et par skotskrutete pledd i sofaen. For å få det riktige uttrykket dekorerer vi veggene med gamle treski og malerier av fjellmotiv i retrostil. På knagger i gangen henger vi et par reinsdyrskinn til å ta med ut i vårsolen, når den tid kommer.»

Tanken på en hytte overlesset med rustikke møbler, en hel palett med farger og døde dyr på veggene fikk Leo til å rynke på nesen, men han sa at det var akkurat det han var ute etter. Lyst og minimalistisk passet her i leiligheten i Stockholm og i sommerhuset på Gotland, men det ville føles kaldt og nakent i en hytte på fjellet. Det måtte han innrømme.

«Og beliggenheten?» spurte han i stedet.

«Cirka ti mil fra Værnes utenfor Trondheim. Det er en overraskende moderne flyplass med mange direktefly ut i verden.»

«Og til Åre?»

«Knappe fem mil.»

«Det var ikke akkurat i nabolaget.»

«Du ba om en usjenert beliggenhet og sa at utsikten og roen var det viktigste. Jeg kan lete etter noe nærmere bygda hvis du vil, men i Sadeln ligger husene tett, i Ullådalen er det ingenting til salgs, og det meste av denne kaliberen ligger i tettbygde strøk eller for nær E14. Og Kallbygden er du vel ikke interessert i?»

«Sant, men fem mil er i lengste laget.»

«Neida, det tar rundt førti minutter med bil. Enda kjappere hvis det er du som kjører …» Agnes lo, og Leo så for seg det rugblonde, bølgete håret hennes og de kvikke blå øynene.

«En så majestetisk utsikt over Jämtlandsfjellene får du ingen andre steder», fortsatte hun, nå med mer bestemt stemme. «Det er en unik mulighet, og jeg har i prinsippet lovet selgeren at du tar den. Han sa at han egentlig ikke orker å begynne å flytte ennå, at han vurderer å vente med å selge og at det enkleste ville vært å beholde huset hele vintersesongen. Eller i alle fall til nærmere påske …»

«Okei, okei, jeg hører hva du sier.» Leo smilte av hvor raskt stemmen hennes hadde skiftet fra myk og innbydende til målrettet og forretningsmessig. Agnes var både smart og vakker, men også enkel og grei å forholde seg til. En usedvanlig fin kombinasjon som var sjelden blant de kvinnene han vanligvis møtte. Antagelig var det derfor de hadde fortsatt å treffes når han likevel var i Åre.

«Send over alt du har, så får vi se.»

Etter at de hadde avsluttet samtalen, så Leo på klokken igjen, en spesialbestilt A. Lange & Söhne som hadde kostet langt mer enn en gjennomsnittlig svensk årslønn – en klokke for kjennere. Visste man det, så visste man det. Det var ikke som Paul Newmans Rolex Daytona som alle med bare litt interesse for klokker kjente til. Stilig, men ikke åpenbart prangende – det var mer Leos smak. I klesskapet hang skreddersydde dresser på rekke og rad, og nesten hvert eneste par sko han eide, i tillegg til joggesko og annet mer uformelt skotøy, var håndsydd og spesiallaget for hans føtter av en av Londons fremste skomakere. Han kledde seg sjelden iøynefallende eller ekstravagant som visse norske hotellmagnater, men foretrakk italiensk design i eksklusive materialer, som snarere skilte seg ut ved sin nøyaktige passform, stilrene stoffer av ypperste kvalitet og perfekt skreddersydde sømmer.

Nei, nå måtte han skynde seg. Om femti minutter skulle Emanuel kjøre frem bilen, og han hadde verken spist frokost, dusjet, svart på e-post eller sett gjennom avisene. Vanligvis var det ingenting som kunne rokke ved timeplanen hans, verken sene kvelder på byen, kinkige forretningssituasjoner eller problemer på hjemmefronten. Det var de som påsto at han ristet av seg problemer lettere enn en labrador ristet av seg vann, at han var velsignet med utømmelig energi og klarte seg utmerket med noen få timers søvn. Vanligvis hadde de rett. Klokken åtte hadde han, med få unntak, allerede vært på treningssenteret, tatt en løpetur eller en intensiv sykkeløkt, spist frokost, ryddet i innboksen, lagt en plan for dagen, lest de viktigste dagsavisene og startet den raske spaserturen til kontoret ved Skeppsbron, hvis ikke Emanuel kjørte ham da.

Men etter at han kom hjem fra Gotland, var ingenting som før. Eller, nå løy han. Snarere hadde det hele begynt allerede på vårparten, like før eller rett etter at han takket ja til å skrive biografien sin. Han husket ikke. Uansett hadde kroppen blitt invadert av en merkelig følelse av ubehag, mørk og tung som et blylodd, og med den en trøtthet og dysterhet som nektet å slippe taket uansett hvor mye han trente. Nettene sneglet seg frem med håpløse sirkelargumenter, søvnløse timer og meningsløse grublerier. Noen ganger kunne trykket i brystet øke uten grunn midt i et viktig møte, og hjertet begynne å hamre. Det var i alle fall slik det føltes. Når det skjedde, ga han ordet til noen andre, trakk pusten dypt et par ganger og ventet til pulsen roet seg. I et forsøk på å bli kvitt hva det nå var som tynget ham, hadde han først økt tempoet. Han tvang hele ledergruppen til å delta i et treningsprogram for elitemosjonister i forkant av Vätternrundan. Om natten skrev han på boken, siden han likevel ikke fikk sove, og om dagen dro han i gang nye, ambisiøse eiendomsprosjekter. Nye utfordringer hadde alltid vært en uovertruffen måte å få uønskede tanker ut av systemet på. Det kunne han ha skrevet en innsiktsfull bok om.

Aldri om Leo hadde tenkt å la en periode med dårlig form få styre dagsordenen. Det var i hvert fall det han hadde tenkt, helt til han en dag rett før påske ble rammet av et svimmelhetsanfall og besvimte midt under et styremøte. Hendelsen var vanskelig å bortforklare. Personalsjefen hadde holdt en lang moralpreken om risikoen ved utmattelse og sa at han burde oppsøke bedriftslegen eller i det minste ta seg fri en stund. Leo hadde lovet, men utsatte stadig besøket. Litt trøtthet og lav energi var ingen sykdom. Et av hans fremste trumfkort hadde alltid vært å akselerere seg ut av kriser. Det hadde fungert før, og det kom sikkert til å fungere nå også. Likevel var det noe som fikk ham til å gå med på et kompromiss. Først og fremst for å få slutt på personalsjefens gjentatte advarsler om at det faktisk gikk an å dø av stress. Han hadde det ikke mer hektisk enn vanlig og trodde ikke det fnugg på teorien om at han var overarbeidet, men en stund med fred og ro ville kanskje hjelpe ham med å finne tilbake til det fokuset han var vant til og trengte. Han skulle midlertidig ta et steg tilbake, bo i huset på Gotland over sommeren og fokusere på bokskrivingen. Om han fikk ut alt gammelt mentalt rot, ville kanskje ulystfølelsene avta og alt bli normalt igjen?

Som vanlig kastet Leo seg helhjertet inn i bokprosjektet. Han kjørte et lass med klær, datamaskinen og all slags sportsutstyr til huset på Gotland. Vel fremme lot han skjegget gro, kledde seg i avslappede linskjorter, flagrende bukser, en utslitt, brun kordfløyelsjakke som han av en eller annen merkelig grunn ikke hadde kvittet seg med, til tross for de slappe skuldrene og de litt for vide ermene, og, til slutt, kronen på verket: en frynsete stråhatt à la avdanket forfatter. Alt for å få i gang kreativiteten og, det skal sies, for å slippe å bli gjenkjent hvor enn han gikk. Han fikk til og med Emanuel til å kjøpe et vanvittig dyrt mahogniskrivebord på auksjon hos Bukowskis. De mørkebrune, buede beina skar voldsomt mot sommerhusets rå materialer og moderne formspråk, for ikke å snakke om hvor dårlig det passet sammen med alle de danske designklassikerne i lyse treslag som interiørarkitekten hadde valgt ut til ham. Men skrivebordet hadde tilhørt en genierklært forfatter, og Leo hadde ikke klart å motstå en slik raritet. Ved et så praktfullt møbel burde vel skrivingen gå mer eller mindre av seg selv.

Hva i helvete hadde han tenkt på?

Så snart han satte seg i skrivebordsstolen, var det som om et par veldige, usynlige hender grep tak i hjertet og presset med full kraft til det var tømt for blod og han ikke kunne tenke én eneste klar og fornuftig tanke. Han satt og stirret på tastene i det som føltes som timer, før han til slutt smelte igjen lokket og skiftet til løpeklær. På et eller annet vis klarte han likevel å snekre sammen nesten hundre sider om hvordan han startet bedriften sin med å renovere en nedslitt ettromsleilighet, så en toroms, og etter hvert stadig større leiligheter. På bare noen få år fikk han forretningene til å vokse, og snart utvidet han bedriften med et par bygårder som han pusset opp og solgte med svært god fortjeneste. Dette ble startkapitalen til flere eiendomskjøp, flere vellykkede salg og en stadig voksende formue. På den måten hadde det fortsatt, i et rasende tempo.

Det meste av det han hadde skrevet så langt, hadde blitt til på nattetid etter en whisky, eller tre. Leo våget ikke å lese gjennom resultatet, temmelig overbevist om at det var helt elendig. Noen dager gjemte han datamaskinen i skrivebordsskuffen og la en stor duk over skrivebordet for å slippe å se på elendigheten. En ettermiddag flyktet han fra sommerhuset i ren og skjær panikk over at han ikke fikk gjort noe. Ved den gamle melkebutikken, noen hundre meter bort mot landeveien, sto en kvinne og pakket ting ut av noen flytteesker. Med et oppgitt uttrykk lempet hun ut av dem og over på benker, bord og kommoder som sto plassert ute på gårdsplassen, tilsynelatende uten logikk. Det var nok et loppemarked på gang til sommeren. Leo var ikke den som pleide å handle på slike steder, men han hadde behov for å gjøre noe, litt adspredelse, et tidsfordriv, ja, hva som helst som fikk ham til å glemme det satans manuset en stund. Han styrte den rustne herresykkelen inn mot huset, og der, blant gresstuer og ugress som nærmest hadde overtatt grusen på gårdsplassen, sto kvinnen med sammensunkne skuldre og et trist uttrykk i ansiktet. Hun var åpenbart lei seg, men hun ga ham likevel et varmt og imøtekommende smil da hun fikk øye på ham. Det var ikke da han falt for henne, så fort gikk det selvfølgelig ikke, men noe i blikket hennes fikk ham til å stoppe opp. De særegne grågrønne øynene var klare og faste og vek ikke unna. Hun var eldre enn de kvinnene han vanligvis syntes var attraktive, antagelig litt over femti, og hadde noen kilo for mye, men hun beveget seg med en stil og eleganse hun selv tilsynelatende ikke var klar over. Merkelig nok virket hun ikke det minste interessert i å selge ham noe, men så mest ut til å lure på hva han gjorde der. Til sin overraskelse ble Leo nysgjerrig. Hvem var hun, hvorfor var hun lei seg, og hvorfor var gårdsplassen overstrødd med stilmøbler, dyre lamper og designklassikere i et salig rot? Han var på nippet til å si at tingene ville være lettere å selge om hun holdt bedre orden på gårdsplassen, men klarte å la være og spurte i stedet om han kunne få kjøpe en bok. Han hadde knapt fått sagt det før pupillene hennes trakk seg sammen og hun nærmest jaget ham av sted etter å ha mumlet noe om å finne frem et par bøker til dagen etter.

Han var ikke vant til å bli ignorert, spesielt ikke av kvinner som vekket hans interesse. Kanskje var det derfor han faktisk kom tilbake noen dager senere og kjøpte boken. Eller også for å slippe unna det krevende skrivebordet som syntes å hånle av de usle tekstradene han klarte å få ut av seg. Ett bokkjøp ble i alle fall til flere, og snart tok han veien innom melkebutikken stadig vekk, helt til en ettermiddag da …

«Men for helvete, slutt å tenke på henne og få opp farten.»

Leo ristet irritert på hodet. Romansen med Susanne hadde vært en feiltakelse. Det måtte han innse. Han hadde ikke vært seg selv akkurat da. Bokskrivingen og fraværet av alle daglige beslutninger og aktiviteter i bedriften hadde gjort ham svak og lett påvirkelig. Den hadde fått ham til å senke garden og se tilhørighet og nærhet der han vanligvis ville ha snudd og gått. Susanne var et avsluttet kapittel. Det var like greit at han aksepterte det.

Leo stønnet da han tenkte på brevet han i et svakt øyeblikk hadde skrevet og hengt på dørhåndtaket til melkebutikken før han forlot øya i all hast midt på sommeren. Han hadde ikke fått mer enn noen intetsigende setninger til svar. Etter det hadde de ikke hatt kontakt, med unntak av en upersonlig hilsen på fødselsdagen hans. Det var åpenbart at romansen deres ikke hadde betydd spesielt mye for henne når alt kom til alt, og han var ikke den som maste. Ville hun være i fred, så fikk hun det. Leo pustet ut i et tungt sukk. Han hadde ikke tid til å tenke på det nå. Orket ikke heller. Å grave seg ned i slikt som ikke fungerte, hjalp ikke. Mottoet hans når det gjaldt kvinner hadde alltid vært at det som er lett, er rett.

Med Susanne hadde ingenting vært enkelt. De hadde veldig ulikt syn på ting. På det meste, faktisk. Men likevel – oppriktigheten i samtalene deres, nærheten som raskt hadde oppstått mellom dem, og hvordan hun hadde fått ham til å slappe av, le og ville dele ting han ikke hadde snakket om på årevis, hadde vært spesiell. Han hadde til og med fortalt om den skjebnesvangre kvelden som hadde ødelagt alt mellom ham og datteren Stella, riktignok ikke hele sannheten, men så mye som han orket å si høyt. Nå lurte han på om han ikke burde ha holdt tett. Vel, det spilte ingen rolle lenger. Susanne var ikke lenger hans, og forholdet ville uansett aldri ha fungert i lengden. De var for ulike og delte ikke de samme verdiene. I hvert fall foretrakk han å tenke at det var slik.

Det var best at det hadde gått som det hadde gått, fastslo han, og skulle akkurat til å slå av datamaskinen da e-posten fra Agnes dukket opp i innboksen. Han skummet raskt gjennom prospektet og bildene, tatt med mobilkamera. De fleste var mørke og gjorde det vanskelig å få et inntrykk av husets størrelse og forfatning, men ett motiv skilte seg ut fra mengden. I forgrunnen så man kanten av et terrasserekkverk. Bak rekkverket skrånet et jorde ned mot en glissen skogstripe, og mellom trærne kunne man skimte et speilblankt fjellvann. Bortenfor glitringen vokste en tett skog som klatret oppover fjellsiden. Men blikkfanget var det som fantes over grantoppene – et stort fjellmassiv med avrundede topper og lenger borte en kjede med taggete fjell. Over det hele tronet en dypblå himmel. Leo stirret på bildet. Det var en utsikt som skapt for store, frie tanker.

Han skulle ha det huset, ingen tvil om den saken.

Eiendommens tilstand og planløsning var av mindre betydning. Det var ingenting som ikke en bunke med penger kunne bøte på. Raskt skrev han et svar til Agnes, ba henne kontakte eieren omgående og spørre om det var innhentet noen tilstandsrapport, og hvilken pris selgeren var villig til å la huset gå for. For en rask overtakelse kunne Leo tenke seg å legge på et par hundre tusen. Og hvor snart kunne Agnes komme tilbake med et prisoverslag for styling og eventuell renovering?

Han trengte den hytta, eller tja, med over to hundre kvadratmeter var det snarere en villa, men semantikken var ikke avgjørende. På et slikt sted, med den utsikten, ville han få ro. Noe annet var ikke mulig. Han skulle ringe Svante Brantzelius på forlaget og si at han hadde ombestemt seg og var klar til å ta i et nytt tak med boken. Han skulle vise Susanne at han sannelig ikke var noen pyse. Ikke at det spilte noen rolle hva hun syntes, minnet han seg selv om, men han var ikke den som ga opp ved første forsøk. Det var det som hadde ført ham til suksess, og han hadde ikke tenkt å la en simpel bok, eller en kvinne for den saks skyld, endre på den saken. Kunne han lande milliardavtale etter milliardavtale, skulle han klare dette også. Hvor vanskelig kunne det egentlig være? Hvis han bare fikk tatt igjen litt tapt søvn og være i fred, skulle han ro bokprosjektet i havn, det var han sikker på.

Susanne åpnet døren til hagen på vidt gap og satte frokostbrettet ned på det lille bordet under fikentreet. Solen varmet de bare armene, fuglene kvitret, og om det ikke var for at de fleste rosene for lengst hadde visnet, eller var i ferd med å henge med hodet, kunne man ha trodd at det fremdeles var sommer. Trafikken til melkebutikken hadde riktignok avtatt drastisk etter at ferien var ferdig og skolen begynte, men det kjørte ennå inn et par biler på gårdsplassen nå og da, og i helgene var det fremdeles full fart i butikken. Om lørdagene kunne det til og med være kø til kassen, og loppemarkedbordene begynte å se ganske utplukkede ut. Til tross for at Misha hadde levert flere ting i slutten av juli, hadde Susanne blitt nødt til å ta enda en opprydning i morens kjøkkenskap for ikke bare å ha møbler, bøker og utslitte klær å selge.

Heldigvis skulle Misha komme med flyttelasset hennes fra Stockholm om noen timer. Egentlig skulle han ha tatt Gotlandsfergen med henne på fredag, men han hadde klart å dobbeltbooke kjøringen av flyttelasset med en annen jobb, så etter å ha hjulpet Susanne med pakking og rydding hele uken, hadde han blitt nødt til å bruke helgen på å tømme et dødsbo i en villa i Vaxholm. Misha hadde endt opp med å bli en veldig god venn, og hun var takknemlig for at han hjalp henne. Tenk at hun først hadde vært skeptisk da datteren Sofia ga henne nummeret hans i forbindelse med flyttingen fra villaen i Bromma. Misha hadde vist seg å være mye mer enn en pålitelig flyttemann, og etter hvert hadde de begynt å bli gode venner. Livet ville ha vært mye tommere uten ham.

Hun tok et par slurker av kaffen, lukket øynene og lot formiddagssolen varme ansiktet. For en luksus å få sitte i fred og ro og nyte det fine været en helt vanlig hverdag. Hun hadde hatt flaks. Skolen på Kungsholmen, der hun hadde jobbet som lærer i flere år, hadde klart å finne en vikar for henne allerede til semesterstart, og i stedet for å begynne høstsemesteret med et nytt elevkull hadde Susanne kunnet bytte inn noen timer på loppemarkedet i melkebutikken for å nyte sensommeren på Gotland. Tempoet var et annet etter at brorparten av turistene hadde forlatt øya, og et par ganger hadde hun benyttet anledningen til å dra inn til Visby og rusle nedover de trange smugene. Overalt i den middelalderske bykjernen pranget høye stokkroser og rosenbusker, og bak høye hagemurer skimtet hun en frodig vegetasjon. Ikke bare vanlige frukttrær, men også mer eksotiske arter som fikentrær, oliven og aprikoser. Å få lov til å oppleve høsten på Gotland var noe av det beste hun kunne tenke seg.

Så bra at hun hadde bestemt seg for ikke å selge den gamle melkebutikken, arven etter moren, slik hun først hadde tenkt. Det hadde tatt litt tid, men nå elsket hun det medtatte eternitthuset i vinkel over to plan som hadde blitt hennes nye hjem – i første etasje var det en butikk med to rom, lager og et lite toalett, og i andre etasje en fireromsleilighet, som Sofia og kjæresten Arvid hadde hjulpet til med å pusse opp før salget som aldri ble noe av. Det aller beste var nok likevel hagen. En hvitkalket steinmur, bygget for å fjerne innsynet fra kundeparkeringen, skjulte en hemmelig oase med en liten, men frodig gressflekk, et blomsterbed med klatreroser, klematis og et virvar av eføy. Inne i hjørnet mot huset var det en uteplass med steinheller, og ved siden av den, mot muren, vokste et frodig fikentre hvis duft førte tankene til lune netter, sikader, eldgamle olivenlunder og et turkisblått middelhav.

Susanne elsket å pusle i de smale blomsterbedene og sitte på terrassen og nyte høstsolen, som fortsatt varmet, og fuglenes ivrige kvitring. Den siste uken hadde hun ikke kunnet nyte morgenkaffen i solen, siden hun hadde vært i Stockholm og tømt toromsen på Södermalm som hun leide etter skilsmissen. Verken Sofia eller Lovisa, de voksne døtrene hennes, hadde hatt tid til å hjelpe, men heldigvis kom Misha til unnsetning. Det var en fryd å jobbe sammen med ham. Hun tømte skapene mens han tok imot og raskt pakket tingene ned i ulike esker, alt etter om hun mente at de skulle tas vare på, selges på loppemarkedet eller om det var søppel som skulle kastes. Klok som han var, la han til en ekstra eske til de tingene hun var usikker på om hun ville beholde eller selge på loppemarkedet. Han kalte den «avvente og se hvordan det føles om en stund-esken». Tingene hun flyttet med seg fra villaen i Bromma til den lille toromsen etter skilsmissen hadde stått og samlet støv hele sommeren. Mens hun sorterte, kom Susanne frem til at det meste var skrot hun verken ville ha eller trengte. Å selge tingene til Lars billig på loppemarkedet om sommeren og det hun av ulike grunner hadde gått lei av, hadde fått henne til å innse hvor lite man trenger i livet. Jo færre eiendeler, desto færre problemer og energityver, var det hun kom frem til. Den filosofien hadde hun forsøkt å få Leo til å interessere seg for i løpet av deres korte romanse, men det var forgjeves. Han var altfor forelsket i alle sportsbilene og luksustingene sine. Noen ganger fikk Susanne det for seg at han trodde at lykken lå i det man eide. I løpet av årene med Lars hadde hun virkelig innsett at den ideen var absurd. De hadde hatt en stor villa i Bromma innredet med vakre, verdifulle ting, og det hadde ikke gjort dem det minste lykkelige. På overflaten så det selvsagt bra ut, men alt hadde vært en illusjon. Minnet om Lars som la ut om viktigheten av å ha de riktige tingene og å være synlig i de riktige sammenhengene gjorde henne kvalm, spesielt siden han i virkeligheten hadde fylt ekteskapet med svik, utroskap og løgner.

Det var først i løpet av den korte affæren med David på forsommeren at hun hadde begynt å hente seg inn fra den vonde skilsmissen, styrket selvtilliten, som lenge hadde vært helt på bånn, og fått øynene opp for seg selv og verden igjen. Like etter det møtte hun Leo, og alt forandret seg. Etter en innledende nøling fra hennes side hadde de kastet seg inn i en lidenskapelig romanse som i og for seg ikke varte særlig lenge. Men den fikk henne til å blomstre og ikke minst til å forstå hva hun mente og tenkte og hva som var viktig. Nå i etterkant var hun glad, ja, på sett og vis til og med takknemlig, for hvordan ting hadde utviklet seg. Kanskje var det en mening med alt likevel? Hun hadde funnet seg til rette på Nord-Gotland og vært så heldig å få nye, fine mennesker inn i livet sitt. Det var venner som var det viktige, ikke gjenstander eller hvordan ting så ut utad. Om folk bare innså det, ville de vært mye lykkeligere enn de noen gang kom til å bli av penger, dyre ting og status.

Misha var enig i resonnementet, men mente at hun ikke burde ha det for travelt med å selge tingene sine. Av og til tok det litt tid før man fikk oversikten over hva som var verdt å beholde og ikke. Susanne hadde latt ham holde på, men innerst inne var hun sikker på at hun ville kvitte seg med tingene fra «venteeskene» så snart han hadde levert flyttelasset og dratt tilbake til fastlandet.

Susanne smilte da hun tenkte på den siste uken. Hun hadde gruet seg til jobben med å rydde leiligheten siden hun hadde den forferdelige flyttingen fra eneboligen friskt i minne, men å gjøre det i selskap med Misha gjorde alt enklere. De hadde virkelig hatt et par hyggelige dager og kvelder sammen. Da de var ferdige med dagens arbeid med sortering og pakking, gikk de til en eller annen indisk restaurant ved Nytorget og spiste middag. En kveld kjøpte de med seg pizza og ble sittende ved kjøkkenbordet i timevis og snakke om livet, gamle forhold og håp for fremtiden. Det eneste de ikke kunne snakke om var Leo. De få gangene han ble nevnt, rynket Misha pannen og sa at han ikke var den rette til å uttale seg om en han ikke kjente. Men ansiktsuttrykket talte sitt tydelige språk. Misha hadde ikke mye til overs for Leo, like lite som Leo hadde for ham, gjettet Susanne. En eneste gang i løpet av uken hadde Misha kommet med en kommentar om Leo. Da hadde han sagt at Susanne fortjente en bedre mann, en som virkelig brydde seg om henne og hva hun syntes og tenkte. Selv om Leo satt fast i et usunt atferdsmønster, visste hun at han brydde seg langt mer enn Misha så ut til å skjønne. Det siste holdt hun for seg selv, siden hun var temmelig sikker på at Misha var av en annen oppfatning.

Uansett så hun frem til å dele en flaske vin med Misha ved kjøkkenbordet igjen og snakke om alt og ingenting. Ekte samtaler var ellers den største mangelvaren i det nye livet på Gotland. Selvfølgelig kunne hun invitere Grus-Karlsson eller nabodamene Siv og Ester på kaffe eller middag, men selv om det var koselig, fikk samtalene sjelden noen ordentlig dybde eller spenst. Det var en av tingene hun virkelig savnet med Leo. Selv om han hadde vanskelig for å snakke om seg selv og fortiden sin, var samtalene med ham usedvanlig varierte. Intellektet hans var skarpt og smidig, og han var en engasjert og utfordrende samtalepartner. I tillegg kom stemningen mellom dem. Noen ganger var den så ladet at Susanne fikk vondt i magen og mistet munn og mæle. Det var fordelen med Misha. Med ham var alt lett og enkelt.

Susanne sukket. Hun savnet Leo. Hun savnet humoren hans, intelligensen, de små omtenksomme gestene og at han alltid passet på at hun hadde det bra. Ikke minst savnet hun de livlige diskusjonene deres og de intense, nærværende grønne øynene hans som fikk henne til å føle seg som verdens vakreste og mest interessante kvinne. Under den glatte fasaden hadde hun iblant skimtet en myk og følsom side, en sårbarhet og varme som hun trodde hun kunne lokke frem etter hvert. Det gjorde henne trist at de ikke hadde klart å komme så langt. Likevel tvilte hun aldri på at hun hadde tatt den riktige beslutningen. Ikke engang da hun savnet nærheten hans som mest, og lengtet etter å la fingrene gli gjennom det mørke, gråsprengte håret hans, eller når det kilte i magen ved tanken på de sterke og trygge, men samtidig krevende hendene hans. For ikke å snakke om fingrene og tungen hans på oppdagelsesferd over huden hennes. Med ham hadde kroppen forvandlet seg til én eneste stor, ladet erogen sone.

Hun ristet på hodet. Hele uken i Stockholm hadde hun klart å la være å tenke på ham. Misha og hun hadde jobbet hardt på dagtid, og de kveldene de ikke spiste middag sammen, hadde hun truffet døtrene sine. Verken Sofia eller Lovisa hadde stilt noen spørsmål om Leo. Lovisa, som hadde arvet mange av personlighetstrekkene sine fra Lars, hadde aldri helt skjønt hvor alvorlig det hadde vært mellom dem, men det hadde Sofia. Flere ganger hadde hun advart Susanne mot Leo og hans rykte som kvinnebedårer. Hun hadde vært sikker på at han kom til å forlate Susanne og ikke omvendt. Så vidt Susanne visste, trodde datteren at det var slik det hadde foregått. Like greit det. Slik som ting hadde utviklet seg, hadde ikke Susanne hatt noe valg. Selv om savnet fortsatt verket i henne, var hun overbevist om at hun hadde gjort det rette. Det siste hun trengte var å gjenta de feilene hun hadde gjort med Lars. De hadde møttes da hun ikke var stort mer enn tjue, og han noen år eldre. Allerede da hadde han hatt en bestemt personlighet og en lysende karriere på gang. I løpet av årene sammen hadde hun latt seg forme til noen hun egentlig ikke var. Nå som hun endelig begynte å finne tilbake til seg selv, var det siste hun trengte et forhold til en som Leo, uansett hvor sterke følelser hun hadde for ham. Den dagen hun satset på et forhold igjen, skulle det være med en mann som var kommet lenger i sin personlige modning, og som våget å slippe henne inn i sitt innerste.

Etter den intense og altoppslukende romansen med Leo, var det befriende å omgås Misha. Han var ikke en like sammensatt person, og hadde ingenting imot å dele tankene og erfaringene sine. Det ville bli gøy å treffe ham igjen. Den intense stemningen og kriblingen som hadde vært mellom henne og Leo manglet, takk og pris. Det gjorde alt mye enklere. På det meste ga de hverandre en vennskapelig klem når de sa hei og ha det. Noen ganger fikk hun for seg at Misha ville mer enn det, men hun visste ikke om det var innbilning, og hva hun i så fall syntes om saken. Men, det fikk tiden vise. Hun trivdes i selskapet hans, og for øyeblikket holdt det i massevis.

